khistorydata/jeongjo-sjw-relations huggingface dataset:
정조 9년
乙巳六月二十六日辰時。上御重熙堂。右副承旨與京畿監司入侍時。右副承旨李祖承。假注書朴蓍壽。記事官金鳳顯尹行任。京畿監司徐有防。以次進伏訖。上曰。雨澤。何如。有防曰。調均矣。上曰。東風未知如何。有防曰。別無爲害矣。上命未下直守令爲幾人乎。書入。賤臣承命書入。上命進御淸暑六和湯。自今日停止。出榻敎仍命退。諸臣以次退出。
정조 9년
乙巳六月二十六日酉時。上御重熙堂。坐直承旨入侍時。右副承旨徐龍輔。假注書朴蓍壽。記事官金鳳顯尹行任。稟事閣臣徐鼎修。以次進伏訖。上命書傳敎曰。左副承旨。聞有實恙。許遞。前望單子入之。待下批牌招察任。仍命退。諸臣以次退出。
정조 9년
傳于金尙集曰。右承旨入侍。
정조 9년
趙時偉啓曰。正言趙濟魯。引避退待。已至多日。尙未處置。事甚未安。執義洪周萬。持平鄭景祚朴鎤。竝卽牌招。以爲處置之地。何如。傳曰。允。
정조 9년
徐龍輔啓曰。玉堂上下番俱空。已至多日。事甚未安。副修撰李東郁。自鄕上來云。卽爲牌招入直。何如。傳曰。允。
정조 9년
以副修撰李東郁牌不進罷職傳旨。傳于徐龍輔曰。只推。
정조 9년
徐龍輔啓曰。玉堂上下番俱空。已至多日。事甚未安。副修撰李東郁。旣有只推之命。更卽牌招入直。何如。傳曰。允。
정조 9년
傳于金尙集曰。禮房承旨入侍。
정조 9년
持平朴鎤啓曰。司諫院正言趙濟魯。以臣才識鹵莾。言議巽軟。本不合於淸朝耳目之任。而署經有命。除旨遽下。他不暇顧。章皇出肅。及登筵席。臺體生疎。莫重傳啓。徑擧末端。至承問備之命。臣之昏謬顚錯。於是乎著矣。其何敢一刻晏然於臺次乎。引嫌而退。徑擧啓末。致勤聖敎。揆以臺體。勢難仍在。請正言趙濟魯遞差。何如。答曰。依啓。
정조 9년
乙巳六月二十七日巳時。上御重熙堂。右承旨入侍時。行右承旨趙時偉。假注書朴蓍壽。記注官承膺祖。記事官金鳳顯。以次進伏訖。上曰。臺諫牌去來知入。賤臣承命知入。上命讀諸公事。仍命退。諸臣以次退出。
정조 9년
乙巳六月二十七日午時。上御重熙堂。禮房承旨入侍時。右副承旨徐龍輔。假注書朴蓍壽。記事官金鳳顯尹行任。以次進伏訖。上命書傳敎曰。次對久未爲之。備堂如有稟事人。明日入侍。上命進御淸暑六和湯。依本方一貼煎入。行任曰。春坊日月蝕救食。待冊禮後擧行事。臣於昨年。筵稟蒙允矣。來七月初一日。救食依例擧行之意。敢此仰達矣。上曰。待下敎擧行。可也。出擧條仍命退。諸臣以次退出。
정조 9년
行都承旨金尙集坐。行左承旨李秉模坐。行右承旨趙時偉坐。左副承旨李亨元坐。右副承旨徐龍輔坐直。同副承旨閔台爀坐直。注書二員未差。假注書朴蓍壽仕李德鉉仕直。事變假注書尹悌東仕。
정조 9년
藥房都提調徐命善。提調李秉模啓曰。庚炎轉劇。伏未審日間。聖體。若何。今日臣等率諸御醫。趁早入診。診察聖候爲宜。王大妃殿氣候。何如。惠慶宮氣候。何如。中宮殿氣候。何如。世子宮氣候。何如。臣等不任區區伏慮。敢來問安。竝此仰稟。傳曰。知道。
정조 9년
傳于閔台爀曰。都承旨入侍。
정조 9년
李秉模啓曰。備局稟事堂上趙㻐鄭昌聖徐有隣金履素鄭民始金思穆。依下敎來待矣。傳曰。入侍。
정조 9년
傳于趙時偉曰。時囚今日內草記照律。
정조 9년
傳于閔台爀曰。奉審宰臣入侍。
정조 9년
傳于李亨元曰。同副承旨入侍。
정조 9년
以司謁白景旜手本。前萬戶太命喆。司謁除授。催促上來事。傳于金尙集曰。近來傳命司謁乏人。使之罔夜上送。計其日字。萬一遲滯。當令兵曹決棍。令該曹分付該道。
정조 9년
徐龍輔。以內醫院都提調言啓曰。提調趙時俊。今日問安。又不進參。其在事體。殊甚未安。卽爲牌招。何如。傳曰。允。
정조 9년
李亨元。以義禁府言啓曰。時囚今日內草記照律事。命下矣。時囚罪人李勉兢。傳旨內。今日政席擧措。何等乖悖。而拿處之請。失之太寬。此輩跳踉之習。焉敢欲售於今日。朝廷非不知嚴處。而徒歸怒蠅發劍。拿問重勘。罪取考律文。則大明律不應爲條有曰。凡不應得爲而爲之。事理重者杖八十。大典推斷條有曰。犯私罪。杖八十。奪告身三等。凡枉法受贓外。笞杖竝收贖云矣。李勉兢。杖八十收贖。奪告身三等。放送。何如。傳曰。允。如有功議。各減一等。
정조 9년
李亨元。以義禁府言啓曰。時囚罪人李勉兢。杖八十收贖。奪告身三等照律草記批旨內。如有功議。各減一等事。命下矣。李勉兢祖匡輔。揚武原從功臣云。功減一等。杖七十收贖。奪告身二等。放送之意。敢啓。傳曰。知道。
정조 9년
刑曹啓目粘連。平壤府殺獄罪人康貴同等依前同推。期於得情之意。竝以分付。何如。判付啓。諸道審理回啓。待齊到當判下。此回啓二囚段。昨年判付。已示起疑之微意。伊後因査啓。姑令如前同推是如乎。觀此道狀啓。俱有所據。其在重愼之道。有難遽然決之。亞三堂各具意見。明日稟處爲良如敎。
정조 9년
乙巳六月二十八日午時。上御重熙堂。禮房承旨入侍時。右副承旨徐龍輔。假注書朴蓍壽。記注官承膺祚。記事官尹行任。以次進伏訖。上命在闕有司堂上入侍。賤臣承命出。與徐有隣偕入進伏。上命進御淸暑六和湯停止。香薷養胃湯前方中。加人蔘二分一貼煎入。出榻敎仍命退。諸臣以次退出。
정조 9년
乙巳六月二十八日申時。上御誠正閣。同副承旨入侍時。同副承旨閔台爀。假注書李德鉉。記注官承膺祚。記事官金鳳顯。以次進伏訖。上命書傳敎曰。臺諫未肅拜及在外人員許遞與未差之代。前望單子入之。如有未署經守令。待下批牌招署經。以藥房提調趙時俊推考傳旨。命書傳敎曰。再違過矣。飭敎之下。豈容如是。更爲牌招。申飭行公。又命書傳敎曰。都承旨時無兼任。藥房副提調李秉模許遞。望單書入。命退。承史以次退出。
정조 9년
行都承旨金尙集坐。行左承旨趙時偉坐。右承旨李亨元坐。左副承旨徐龍輔坐直。右副承旨洪仁浩坐。同副承旨呂善亨坐直。注書二員未差。假注書朴蓍壽仕李德鉉仕直。事變假注書尹悌東仕。
정조 9년
徐龍輔。以都摠府言啓曰。今日入直內三廳武兼禁軍及軍兵等當爲中日習射。而國忌相値。不得爲之之意。敢啓。傳曰。知道。
정조 9년
傳于金尙集曰。推考房承旨入侍。
정조 9년
金尙集啓曰。右副承旨徐龍輔。今日不爲仕進。牌招。何如。傳曰。允。
정조 9년
徐龍輔啓曰。玉堂上下番俱空。已至多日。事甚未安。副應校尹㬦自鄕上來云。卽爲牌招入直。何如。傳曰。允。
정조 9년
傳于徐龍輔曰。提調入侍。
정조 9년
奎章閣啓曰。檢書官無實職。則付軍銜事。曾有受敎定式矣。檢書官朴齊家外任瓜遞之後。時無職名。令該曹口傳付軍職。何如。傳曰。檢書官等勞役不些。眼鼻莫開。豈無酬勞之擧。見窠復職調用事。分付。可也。
정조 9년
兵曹口傳政事。副司果朴齊家。
정조 9년
傳于金尙集曰。左副承旨同副承旨許遞。前望單子入之。
정조 9년
入之。洪仁浩呂善亨落點。
정조 9년
金尙集啓曰。新除授右副承旨洪仁浩。同副承旨呂善亨。卽爲牌招察任。何如。傳曰。允。
정조 9년
臺諫前望單子入之。大司憲吳載純。執義洪宗藎。掌令李寬趙衍德。持平沈鏗。大司諫宋鍈。獻納徐秉德。司諫元啓英。正言李敏采李日運落點。
정조 9년
洪仁浩啓曰。新除授執義洪宗藎。方在罷職中。何以爲之。敢稟。傳曰。敍用。
정조 9년
徐龍輔。以訓鍊都監禁衛營御營廳言啓曰。宣仁門南邊宮墻頹毁處。今已畢築。把守軍撤罷。還入直所。集春門北邊宮墻頹圮處。仍爲始役改築。而連接將頹處六間許。不可不撤毁竝築。把守軍數少。廣智營入直軍八名。又爲除出。與前把守軍。限畢築間。合力守直之意。敢啓。傳曰。如未始役。差待日氣稍涼。爲之。可也。
정조 9년
徐龍輔。以訓鍊都監禁衛營御營廳言啓曰。集春門北邊宮墻頹圮處改築草記批旨。如未始役。差待日氣稍涼。爲之可也事。命下矣。待日氣稍涼。擧行之意。敢啓。傳曰。知道。
정조 9년
徐龍輔。以兵曹言啓曰。宣仁門南邊宮墻頹毁處。今已畢築。把守軍兵。還入直所。而集春門北邊頹圮宮墻連接將頹處六間。竝爲始役。把守軍兵。廣智營入直砲手八名加定。與前把守軍合力守直事。自三軍門草記矣。令紫門監堅實圍排。嚴加守直之意。另飭分付。何如。傳曰。依三營草記批旨。擧行。可也。
정조 9년
乙巳六月二十九日午時。上御重熙堂。禮房承旨入侍時。右副承旨徐龍輔。假注書朴蓍壽。記事官金鳳顯尹行任。以次進伏訖。上命書傳敎曰。遠道文案幾皆入來。惟湖西北道。尙未修啓。飭敎之下。焉敢如是遲滯。兩道監司從重推考。以兩道之故。六道判下。尙未頒布。令該曹各別嚴飭。使之不多日內上送。又命書傳敎曰。諸道殺獄文案中。海西最繁冗。關西最詳細。前啓下中關西啓本一度。封送該營。此後審理。依此凡係修整上送事。分付。行任曰。明日奉審。何以爲之乎。上曰。爲之。仍命退。諸臣以次退出。
정조 9년
行都承旨金尙集坐。行左承旨趙時偉坐。右承旨李亨元坐。左副承旨李祖承未肅拜。右副承旨洪仁浩坐直。同副承旨呂善亨坐直。注書二員未差。假注書朴蓍壽仕李德鉉仕直。事變假注書尹悌東仕。
정조 9년
傳于李祖承曰。左副承旨馳詣宗廟景慕宮。奉審摘奸以來。
정조 9년
傳于洪仁浩曰。未下直守令。皆令當日辭朝。下直守令留待。
정조 9년
傳于洪仁浩曰。右副承旨與下直守令入侍。
정조 9년
傳于金尙集曰。吏房承旨入侍。
정조 9년
以副應敎尹㬦牌不進罷職傳旨。傳于李祖承曰。只推。
정조 9년
李祖承啓曰。玉堂上下番俱空。已至多日。事甚未安。副應敎尹㬦。旣有只推之命。卽爲牌招入直。何如。傳曰。允。
정조 9년
以大司諫宋鍈。持平沈鏗牌不進罷職傳旨。傳于呂善亨曰。只推。
정조 9년
呂善亨啓曰。合辭方張之時。無端闕啓。事甚未安。大司諫宋鍈。持平沈鏗。旣有只推之命。竝卽牌招。何如。傳曰。允。
정조 9년
吏曹口傳政事。郭山郡守鄭爀。祥原郡守李溏。相換。
정조 9년
傳于金尙集曰。左副承旨見有實恙許遞。前望單子入之。
정조 9년
備忘記。茂山府使閔光升。上土僉使李晩謙。古城僉使金大郁。柔院僉使李錫觀。方山萬戶金賢宅。平南萬戶金守彬。永達萬戶康敏堯。在德萬戶金啓洽。阿山萬戶姜壽渭下直。各長弓一張長箭一部片箭一部筒兒一箇賜給。
정조 9년
以龍川府使沈拿處傳旨。傳于李祖承曰。不足責也。此或懲勵。且人固未易知。其若誠心奉公。安知無成效。拿處姑爲分揀。使之卽爲辭朝。
정조 9년
李祖承。以侍講院言啓曰。本院新除授司書李書九。除拜屢日。不爲出肅。事甚未安。卽爲牌招察任。何如。傳曰。允。以司書李書九牌不進罷職傳旨。傳于李祖承曰。只推。
정조 9년
金尙集。以賑恤廳言啓曰。病民給糧後。待月終草記事。筵稟定奪矣。各部字內及兩活人署出幕病民中。貧窮無依之類。各別精抄。粥米壯老每口四升式。弱每口二升式。一依昨年例磨鍊。六月內四巡分給。而初巡。病民一百四十一口內。壯一百十口。弱三十一口。合米三石五斗二升。再巡。病民一百九十五口內。壯一百六十三口。弱三十二口。合米四石十一斗六升。三巡。病民一百三十二口內。壯一百十七口。弱十五口。合米三石四斗八升。四巡。病民一百十一口內。壯九十七口。弱十四口。合米二石十一斗六升。四巡。合米十四石三斗二升分給之意。敢啓。傳曰。知道。
정조 9년
金尙集。以戶曹言啓曰。時御所各處墻壁垣宇。依定式發遣本曹正郞臣洪元燮。與兵曹參議臣柳誼。佐郞臣柳文養。東所衛將臣金獜瑞。西所衛將臣李鎭復。南所衛將臣李鉐。北所衛將臣李漢一。眼同看審後。有頉處別單書入。而修改則擇日擧行。何如。傳曰。允。
정조 9년
呂善亨。以戶曹言啓曰。丹鳳門西邊宮墻連接尙衣院行閣一間全壁頹落處。待晴卽爲修築事。自兵曹草記允下。故發遣本府郞廳。使之看審。則今此行閣五間。處在宮城之間。而一間全壁。果爲頹落。其餘四間。亦皆傾仄。石築頹圮。不可不趁今同爲修補矣。修補吉日。令日官推擇。則來七月初四日辰時爲吉云。分付紫門監。以此日時擧行。何如。傳曰。允。
정조 9년
趙時偉。以戶曹言啓曰。本曹貸來宣惠廳米六千石還報後。草記事。曾有成命矣。三千石。去月朔已爲還報。今朔貢價分排條三千石。亦爲還報惠廳。分給貢價之意。敢啓。傳曰。知道。
정조 9년
呂善亨。以兵曹言啓曰。新除授老江僉使朴萬齡老父今年七十八歲。法不當遠離赴任。呈狀乞遞。邊將之親年七十五歲以上者。許遞其任。已有定式。依例改差。何如。傳曰。允。
정조 9년
洪仁浩。以訓鍊都監言啓曰。本局別將申㬚。哨官趙命稷。身病甚重。勢難察任。竝改差。何如。傳曰。允。
정조 9년
呂善亨。以訓鍊都監言啓曰。本局字內病幕。南自水鐵里。北至漢北門外。逐日摘奸。隨其無依者。結幕以給或修補。而自今月初一日至三十日。病人八十三名。造幕爲四十三處。差病四十名。撤幕爲十四處。而時存病人四十三名。幕數爲二十九處之意。敢啓。傳曰。知道。
정조 9년
呂善亨。以禁衛營言啓曰。本營字內病幕。自南伐院至大峴近處。逐日摘奸。隨其無依者。結幕以給或修補。而自今月初一日至三十日。病人一百七十四名。造幕七十七處。差病九十二名。撤幕三十九處。時存病人八十二名。幕數三十八處之意。敢啓。傳曰。知道。
정조 9년
呂善亨。以漢城府言啓曰。涉疑疾方痛向差與已差還入死亡及各部兩署出幕之類。列錄報來。故別單書入之意。敢啓。傳曰。知道。
정조 9년
呂善亨。以義禁府言啓曰。咸鏡道高山兼任定平前縣監邊德淳。咸興判官韓大裕。高山察訪尹行晉等拿問定罪事。傳旨。啓下矣。邊德淳下去京畿楊州地。韓大裕尹行晉等。俱在任所云。依例發遣府羅將。竝拿來。何如。傳曰。允。
정조 9년
呂善亨。以義禁府言啓曰。保放罪人孫相龍査啓。今已啓下。依例還囚後稟處。何如。傳曰。允。
정조 9년
吏曹判書鄭尙淳疏曰。伏以。臣頃陳病痼之狀。冀解兼帶戎務。而忱誠未格。恩批靳許。徊徨悶隘。大失所圖。方擬瀝血申籲。幸祈鞶裭。而瀆擾是懼。緘封未徹。千萬不自意。選部新命。遽下此際。臣病中驚惶。罔知所以自措也。臣本冗碌。實無寸長。惟以隨分恪勤。庶爲一分報答之圖。故有除則膺。有命則趨。不敢爲循俗餙讓之習者。不但通朝之所知。抑亦聖明之所燭。而至於見職。則非直自知不稱。亦曾屢試蔑效。雖在臣未衰無病之時。隨處瘡疣。畢竟僨誤。未嘗爲冒叨匪據之計。矧今宿疾久益纏痼。諸症一味沈綿。肢未癱瘓。有妨行步。神精昏瞀。不堪酬應。便成癃癈之形者。奄過朞歲。而自經近日暑濕。又添別症。頭痛腹泄。晝夜交劇。飮食全却。氣息益綴。房闥之間。轉動亦難。多試湯餌。卒難收效。醫家之論。皆以爲。若不大加調息。十分愼攝。則舊恙新祟。俱係不治云。以此實狀。雖閑司漫局。實無供職之望。況此銓注重務。所關。何如。而豈容使如臣床笫之喘。苟然爲一日虛縻之地哉。連値淸齋。控籲無路。今始短章自列。兼暴疾痛之呼。去就一節。初無可論。至於所帶戎垣之任。則誠試旣闕。而郵責不加。賓對未簉。而義分都虧。久愈惶蹙。如添一病。惟有早卸職務。專意療護。挨過炎節。幸脫危域。則自今至死之年。莫非我聖上恩造。而亦庶幾收拾餘氣。殫竭方來。少效涓埃之報而已。懇實由中。辭非餙外。伏乞聖慈。俯垂矜察。特解臣本兼諸任。以卒天地生成之澤。不勝至祝。答曰。省疏具悉。卿其勿辭行公。
정조 9년
乙巳六月三十日辰時。上御誠正閣。都承旨入侍時。行都承旨金尙集。假注書李德鉉。記事官金鳳顯承膺祚。以次進伏訖。上命守令入侍。賤臣承命出。與慶州府尹金履容等偕入進伏。上命履容進前曰。爾則異於他守令。故特爲賜物。下去善爲之。履容承命退伏。上命守令次次進前。富寧府使申大億進前奏職姓名。上曰。下去何以爲之乎。大億曰。盡誠爲之計矣。命退伏。茂山府使閔光升進前奏職姓名。上曰。下去善爲之。命退伏。靑松府使任希敎進前奏職姓名。上曰。以卿宰出去。着力爲之。命退伏。蔚山府使沈公藝進前奏職姓名。上曰。爾思古直提學。下去善爲之。命退伏。高陽郡守成雲柱進前奏職姓名。上曰。有弘陵補土處。故擇而點下。下去善爲之。遂安郡守趙毅鎭進前奏職姓名。上曰。下去善爲之。命退伏。平康縣監趙重鎭進前奏職姓名。上曰。下去善爲之。命退伏。扶安縣監鄭福煥進前奏職姓名。上曰。家近似或爲弊。下去善爲之。命退伏。牙山縣監林元浩進前奏職姓名。上曰。下去何以爲之乎。元浩曰。盡心渴誠爲之計矣。上曰。下去善爲之。命退伏。价川郡守閔致愼進前奏職姓名。上曰。下去善爲之。命退伏。寶城郡守李商五進前奏職姓名。上曰。異於西路。下去善爲之。命退伏。命書榻敎曰。春坊下番入侍。賤臣承命出。與說書李鼎德偕入進伏。上命進前曰。汝於先正。爲幾代孫乎。鼎德曰。八代孫矣。上曰。李鼎逵於汝爲幾寸乎。鼎德曰。爲八寸矣。命退出。燕岐縣監崔熽進前奏職姓名。上曰。下去善爲之。命退伏。龍川府使沈進前奏職姓名。上曰。何以晩爲下直乎。曰。今日以齋戒。守令不爲下直云。故明日下直爲計矣。續見促敎。故今始入來。而聖敎截嚴。惶恐遲晩矣。尙集曰。龍川府使沈。促敎辭陛。而晩始入來。已極稽忽。奏對之際。做錯非一。詢問之下。至稱遲晩二字。擧措劻勷。所見駭異。合有重勘。而本院請推之外。無他可施之罰。何以爲之乎。上曰。身爲守令。不知拜辭。且於奏對。忽稱遲晩。擧措極爲駭然。拿處。可也。出擧條沈退出。靈巖郡守李尙訥進前奏職姓名。上曰。下去善爲之。命退伏。孟山縣監李秀夏進前奏職姓名。上曰。下去善爲之。命退伏。報恩縣監李翊永進前奏職姓名。上曰。下去善爲之。命退伏。龍安縣監南羲老進前奏職姓名。上曰。誰代爲之乎。羲老曰。尹達東之代矣。上曰。下去善爲之。命退伏。嘉山郡守李懋進前奏職姓名。上曰。下去善爲之。命退伏。德川郡守林載洙進前奏職姓名。上曰。下去善爲之。命退伏。郭山郡守鄭爀進前奏職姓名。上曰。郭山近爲弊邑。下去何以爲之乎。爀曰。臣初爲守令。不閑吏事。未知何以爲之矣。上曰。近來所去郭山守令。無滿窠而還者。爾須着力爲之。滿窠以來。可也。命退伏。光陽縣監金光運進前奏職姓名。上曰。下去善爲之。龜城府使李澄萬進前奏職姓名。上曰。初爲守令。下去善爲之。濟州判官鄭鍊進前奏職姓名。上曰。下去善爲之。漣川縣監魏光翼進前奏職姓名。上曰。下去善爲之。命退伏。安義縣監朴師郯進前奏職姓名。上曰。下去何以爲之乎。師郯曰。盡心渴誠爲之計矣。上曰。何以則爲盡心渴誠乎。師郯曰。盡心於奉公。渴誠於撫民矣。上曰。何事爲奉公。而何事爲撫民乎。師郯曰。糶糴上納等事爲奉公。而恤孤周窮爲撫民矣。上曰。奉公事。糶糴上納之外。更無他事乎。師郯默然不能對上曰。何日下去乎。師郯曰。七八日內下去計矣。上曰。詢問之下。焉敢糢糊而對也。師郯曰。明日內當下去矣。上曰。旣云明日。則復何言內。尙集曰。安義縣監朴師郯。奏對之際。辭語糢糊。推考警責。何如。上曰。依爲之。出擧條命退伏。泰仁縣監李齊淵進前奏職姓名。上曰。下去善爲之。仍敎守令等曰。今番則除七事。只聽宣諭。可也。近來守令下直後。每爲徐徐下去。此習誠極可駭。今番則考其到任日字。又復若前當處分。爾等知悉。上曰。郭山每以無勢之人差送。故今則便成下等之窠。送舊迎新之際。殘邑之弊。不言可想。且百弊蝟集之邑。如鄭爀之類。何以做事耶。尙集曰。聖敎誠然矣。上命書傳敎曰。郭山以斗邑。處在孔道。百弊蝟集。而銓曹差遣。每在疲殘無履歷人。每考中下。輒在此邑。重以數遞爲難支之一端。今見新除郡守。亦未可謂有資歷。郭山郡守鄭爀。令該曹道內守令中口傳相換。仍令當日辭朝。平壤府尹金履中進前奏職姓名。上曰。向在光陽善治。故又玆除拜。下去善爲之。命守令先退。命書榻敎曰。監印郞廳入侍。賤臣承命出。與李家煥偕入進伏。上曰。開刊尙不始役乎。家煥曰。來月初可得始役矣。上曰。始作之時。必爲告知。可也。紙地當出給矣。命家煥退出。仍謂尙集曰。爲人甚詳明矣。今番入書狀官望。而似爲不緊。故不爲落點矣。尙集曰。家煥非但詳明而已。果有識見矣。上曰。向見卿之孫子。極爲可愛。後日童蒙入侍。入來似好矣。命退。承史以次退出。
정조 9년
行都承旨金尙集坐。左承旨李亨元坐。右承旨李祖承坐直。左副承旨洪仁浩坐。右副承旨呂善亨坐直。同副承旨閔台爀坐。注書金孝建病一員未差。假注書李德鉉仕朴蓍壽仕直。事變假注書尹悌東仕。
정조 9년
金尙集啓曰。新除授左副承旨李祖承。牌招察任。何如。傳曰。允。
정조 9년
金尙集啓曰。左承旨趙時偉。今日不爲仕進。卽爲牌招。何如。傳曰。許遞。前望單子入之。
정조 9년
洪仁浩。以禁衛營言啓曰。今日本營軍兵。日次私習云矣。敢啓。傳曰。知道。
정조 9년
洪仁浩。以御營廳言啓曰。今日本廳軍兵。日次私習云矣。敢啓。傳曰。知道。
정조 9년
傳于李祖承曰。騎馬十六疋立之。
정조 9년
吏曹口傳政事。兼春秋單申耆。
정조 9년
傳于金尙集曰。前注書金孝建還付。
정조 9년
吏曹口傳政事。注書單金孝建。
정조 9년
呂善亨啓曰。注書金孝建。方在罷散中。何以爲之。敢稟。傳曰。敍用牌招。
정조 9년
傳于呂善亨曰。右副承旨與監印郞廳入侍。
정조 9년
傳于李祖承曰。承旨與校正閣臣入侍。
정조 9년
呂善亨啓曰。校理徐美修洪樂恒。修撰李顯默牌不進罷職傳旨。今方捧入。而應敎尹㬦。副校理孟至大成德雨。副修撰李東郁在外。修撰李錫夏受由。玉堂上下番俱空。事甚未安。未差之代。政官牌招開政差出。待下批牌招入直。何如。傳曰。允。
정조 9년
金尙集啓曰。吏曹判書鄭尙淳。參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招開政。何如。傳曰。允。參議只推。一體牌招。
정조 9년
金尙集啓曰。吏曹判書鄭尙淳。參判李敬養。參議黃昇源。再牌不進。推考傳旨及罷職傳旨。今方捧入。而開政命下之後。連事違召。不卽擧行。事體所在。誠極未安。判書參判。所當更請牌招。而係是一日三牌。何以爲之。敢稟。傳曰。更爲牌招。參議只推。一體牌招。
정조 9년
有政。吏批。行判書鄭尙淳牌不進。參判李敬養。參議黃昇源。行都承旨金尙集進。以趙濟魯李錫夏爲校理。金履鏞爲修撰。李顯靖爲副修撰。沈豐之爲禮曹參判。朴齊家爲典設別提。承文博士單朴東俊。學正單金獜采。學諭二單玄杞林孝源。兼養賢庫直長單文光瑞。故學生金孝博贈戶參例兼。故通德郞金宗碩贈左承旨例兼。工曹正郞金命煥贈僕正。慶州府尹金履容三代追贈。故學生安錫龜贈戶參例兼。同知安翼濟考。耆老所守直官單金膺著。
정조 9년
兵批。判書趙時俊。參判李文源。參議柳誼病不進。參知李夔入直進。右副承旨呂善亨進。副護軍李潤章單付。副司直單李亨逵沈豐之趙時偉趙興鎭閔台爀金履鏞宋銓。副司果單李泰永李天晟李寅植。
정조 9년
以副應敎尹㬦牌不進罷職傳旨。傳于呂善亨曰。只推。
정조 9년
洪仁浩啓曰。玉堂上下番俱空。已至多日。事甚未安。副應敎尹㬦。旣有只推之命。卽爲牌招入直。何如。傳曰。允。
정조 9년
閔台爀啓曰。注書金孝建病。代假注書朴蓍壽。仍察廳任。何如。傳曰。允。
정조 9년
閔台爀啓曰。大司憲吳載純。持平朴鎤。一體牌招。何如。傳曰。允。
정조 9년
以大司諫宋鍈。持平沈鏗牌不進罷職傳旨。傳于閔台爀曰。只推。
정조 9년
洪仁浩。以禮曹言啓曰。太廟展謁。每以春秋定式取稟矣。今秋展謁吉日。以何間推擇乎。敢稟。傳曰。初三日適値秋享大祭受香。以此日展謁。仍行省牲省器。以此知悉。
정조 9년
洪仁浩。以禮曹言啓曰。景慕宮展拜。每以孟春孟秋定式取稟矣。今秋展拜吉日。以何間推擇乎。敢稟。傳曰。太廟展謁日。亦當展拜本宮。一體知悉。
정조 9년
李祖承。以監印廳言啓曰。本宮儀印本。自今月初二日。將爲始役之意。敢啓。傳曰。知道。
정조 9년
閔台爀。以兵曹言啓曰。今七月初三日。大駕詣宗廟展謁。仍行省牲省器。詣景慕宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以禁營出入番鄕軍五哨。訓局馬兵二哨。訓將率領隨駕。標下旗幟。以單營之制擧行。禁軍與入番二番隨駕。留陣留之。日熱如此。駕前駕後禁軍馬兵等着甲冑。置之。可也。
정조 9년
注書金孝建疏曰。伏以。臣向控院規。獲蒙恩寵。曾未幾何。除旨遄降。繼而有收敍之命。叩謝義重。雖不得不章皇祗肅。而若臣區區私義。終有所難冒者。槪記注付職。自有當次。二員俱備。則右位雖在罪籍。新薦不得越次陞付。自是流來古例。而臣則夤緣右僚之被譴。不待一院之薦狀。荐蒙特旨。冒竊匪據。今若恃寵靈。晏然蹲仍。則其爲壞院規而虧廉防。誠非細故矣。玆敢略具短籲。重瀆崇聽。伏乞聖明。亟賜鐫改。以存公私。以安私分。不勝幸甚。
정조 9년
以注書金孝建上疏。傳于呂善亨曰。所謂右位。今何言哉。區處云云。猶屬例勘。若待收敍。何異於俟曉鷄。此疏還給。因注書疏到院事聞之。以日蝕齋戒。不爲捧入云。近來政院事皆如此矣。復圓之後。仍用齋戒。前所未聞。當該承旨推考。
정조 9년
乙巳七月初一日辰時。上御重熙堂。承旨與校正閣臣入侍時。檢校直提學徐浩修。左副承旨李祖承。記事官金孝建。記注官金健修。記事官尹行任。以次進伏訖。上曰。甲辰年日省錄。今已修正否。浩修曰。姑未修正矣。上曰。多有誤字。詳細釐正。好矣。上曰。講義條問。皆已入來乎。浩修曰。未及入來矣。上曰。承旨前望持入。賤臣承命持入。命祖承書傳敎曰。政官牌招開政。上曰。摘奸史官入來與否問入。賤臣承命出問後。以姑不入來。還奏。命退。諸臣以次退出。
정조 9년
乙巳七月初一日午時。上御誠正閣。右副承旨入侍時。右副承旨洪仁浩。假注書李德鉉。記注官承膺祚金健修。以次進伏訖。上命都承旨入侍。賤臣承命出。與金尙集偕入進伏。上命書傳敎曰。日月救食。法意至重。而我國文獻。本自疎漏。京外官救食條雖不在於原續大典。而五禮儀則原續編救食儀。俱有註錄。且以語訓觀之。百官各於本司置鼓。廳事前。重行向日而立云則重行二字。明是各司諸官之竝參。近始聞之。非親臨救食。則只以入直郞官救食云。事體不當若是。此特循襲謬例之致。今日史官摘奸時執頉各司。付之申令之前。雖不一一論罪。此後應參官員。不可無一定之式。外此器械及執事之人。亦宜裁定。俾無如前褻慢之弊。至若殘司之不成樣處。竝勿設行爲好。以此意令兵曹觀象監軍器寺。各考可據文蹟。仍又往復廟堂。指一草記。本儀旣屬五禮儀軍禮條。各營之諉以無例。不爲救食者。名實不副。依各司例設行當否。亦令廟堂詳問委折。論理稟處。待批下。此一款。載之大典通編。又命書榻敎曰。惠慶宮進服香砂正氣散一貼。更爲煎入。命退。承史以次退出。
정조 9년
乙巳七月初一日申時。上御重熙堂。坐直承旨入侍時。左副承旨李祖承。假注書朴蓍壽。記注官金健修。記事官尹行任。以次進伏訖。上命書傳敎曰。各司謬例。雖或寬恕。掌憲之地。責任自別。況於今日申飭之後。諸司堂郞。旣皆來參。惟司憲府則入直監察一人外。皆不待令。事體所在。極爲駭然。至於憲將。往參兼帶芸閣。不赴本司。救蝕輕重。未免失序。行大司憲吳載純。從重推考。行公諸臺推考。首察拿處。諫院則官員全闕。行公諸臺。亦爲推考。上又命書傳敎曰。宮闕閽禁亦係。亦自不輕。而今日摘奸時。景福宮門禁蕩然。攔入之數。若是夥多。當該入直衛將。令兵判決棍懲勵。若能時時檢飭。豈有此弊。兵曹判書趙時俊推考。上又命書傳敎曰。觀此兼史申耆書啓。京畿監營救蝕。無前例之故。不得擧行。摘奸史官出生之後。始乃爲之云。畿營如此。他道營閫之襲謬可知。大抵救蝕之法。亦係敬天之一道。旣聞之後。不可不釐正。令廟堂關問諸道。俾無首實。狀聞後。稟處。上又命書傳敎曰。近觀刑曹回啓跋辭。言言着題。段段有理。其中三登尹亨富。金川朴春福獄案跋尾。其文則可讀。其說則可聽。至於海州崔惡才事。拈出獄囚侵索之弊。援引年前受敎。有此申禁之請。由前由後。不失議讞之體。宜示褒嘉之意。刑曹判書金魯鎭。弓子一張賜給。上命注書金孝建上疏入之。賤臣承命持入。上命書疏批。仍命退。諸臣以次退出。
정조 9년
行都承旨金尙集坐。左承旨趙鼎鎭牌不進。右承旨李祖承坐。左副承旨洪仁浩坐直。右副承旨呂善亨坐。同副承旨閔台爀坐直。注書金孝建仕一員未差。假注書朴蓍壽仕直。事變假注書曺允遂仕。
정조 9년
傳于李祖承曰。都承旨入侍。
정조 9년
李祖承。以奎章閣言啓曰。奉謨堂每年孟春孟秋涓吉展拜事。載在閣志矣。今秋展拜吉日以何間推擇乎。敢稟。傳曰。以旬後擇入。可也。
정조 9년
趙鼎鎭。以禁衛廳言啓曰。今日本營軍兵。日次私習云矣。敢啓。傳曰。知道。
정조 9년
趙鼎鎭。以御營廳言啓曰。今日本廳軍兵。日次私習云矣。敢啓。傳曰。知道。
정조 9년
以兵曹侍衛節目。傳于李祖承曰。銅龍門入直鄕軍。以金虎門入番軍三十名代把。建陽門把守軍除留。以除訓局出番軍代把之弊。此節目。更爲修正以入。
정조 9년
傳于李祖承曰。明日出宮。由敦化門。還宮。由弘化門。以此分付。
정조 9년
李祖承啓曰。摠裁大臣奉朝賀金致仁。戶曹判書趙㻐。宣惠廳堂上徐有隣趙時俊。備局有司堂上金華鎭鄭民始。摠戎使金思穆。曾徑摠戎使具善復李柱國徐有寧李敬懋徐有大。監印堂上鄭昌聖。郞廳李家煥申大年。依下敎來待矣。傳曰。入侍。
정조 9년
李祖承啓曰。明日大駕詣宗廟入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 9년
傳于洪仁浩曰。左承旨聞有親病。許遞。前望單子入之。
정조 9년
承旨前望單子入之。趙鼎鎭落點。
정조 9년
李祖承。以大典通編監印廳言啓曰。昨伏見傳諭下者。兵典草本。又有諸條下詢矣。納粟加資。勿許實職云者。卽指空名帖。納粟買資之類也。與捐財補賑。入於道啓。或特敎除職。或該曹覆啓除職者。事面懸異。所當仍前置之。而納粟加資。改以納粟帖加。則似尤明白。武科新及第。自內三廳抄報條。依下敎刪之。居下人經二年乃敍。旣見原典吏典別軍職之註。以幾員受香人之開陣出去。入直將校之禁寢具。禁軍赴射時除標信。戎器點考時只送軍裝戰馬。右項諸條。似皆謄出於前後定式。而或非今用之制。或非關重之事。誠如聖敎。謹竝刪去。守摠兩營兵符事。問議於時原任守摠兩使。則判府事徐命善。以爲。守摠兩營之尙無兵符。不是古制。特因未遑。而況兩營發兵。與禁御徵番有異。旣無本道節度之在外調遣。則但以傳令擧行。事甚疎漏。誠如聖敎。及此通編刊行之時。趁卽釐正。恐合軍制。左議政洪樂性病不送議。判府事具善復。以爲。守摠兩營。旣兼京畿左右兵使。則古有兵符。而燒燼之後。未卽改造。發令之際。該營傳令各邑。調發軍丁。有違軍法。今若修明舊例。改造行用。則於軍令。實合事宜。而朝家之標信傳命。雖他道。有兵符。閫營祗受標信後擧行。守摠兩營。似無異同矣。奉朝賀徐命膺。謂有情勢。不爲送議。判敦寧金鍾秀。以爲。守摠兩使兵符造給。不過復古例之事。又合重師律之意。聖敎之下。無容異見。吏曹判書鄭尙淳。以爲。守摠兩營。旣管畿內左右道兵馬。則至於兵符。不可以出還鎭。有所銷刻。而迄未復舊。實是久典。以陵幸時斥堠傳語等軍調發言之。雖有標信信箭。而本廳指揮。只以傳令爲準者。亦違重師律之意。今當大典刊行。宜有定制。而兵符亦非創新。依舊設置。恐合事宜。行司直徐有寧。以爲。發兵之必以符。乃所以重軍制而杜奸萌也。況守摠兩帥管轄畿輔。體任尤重則兵符有無。不可以出鎭還營。有所間焉。而始旣草創。末又因循。剖符之制。尙今未遑。以法則反涉苟簡。以事則太歸疎虞。今當纂成通編之時。修復古規。亟令造給。實合事宜矣。行司直鄭民始。以爲。官號節度。而旣無所佩之兵符。管轄列邑。而又無調發之左符。朝家之以信箭符驗。兩營之以傳令知委者。係是管兵衙門所無之制。且只受密符。不佩兵符。又是佩符諸官所無之制。兩營兵符之或設或廢。迄無定制者。實是闕典。詳考舊制。造給兵符。實合事宜。行司直李柱國。以爲。摠使初不兼管畿輔兵馬則已。旣已管轄之後。宜有發兵之符。而祗受標信信箭。傳令各邑。使之調發。極其疎虞。有違軍法。今若申明舊例。兵符及屬邑發兵之符。一體造給。恐合事宜矣。行副司直李敬懋。以爲。守摠兩使兵符。似因該營出入內外而存減焉。團束於都城五營之制。則歸重密符。不必別貯兵符。無怪其依倣禁御兩營之制。而究其本則雖不出鎭城外。可謂京畿左右兵使。其在愼緩急重徵發之道。守摠兩營管下各鎭守令邊將發兵符左右隻。分貯各該營邑。一如他道之例。恐合戎政嚴祕之體矣。行副司直徐有大。以爲。守摠兩使兵符。中間廢閣。雖因營鎭之遷徙。尙未復舊。而至於方伯。則以兼兵使。旣有兵符。獨於左右節度營而無符者。事甚疎虞。依前造成。恐合便宜。行副司直金思穆。以爲。摠戎使之兼節度使。在於庚午。而其後庚辰。以五營之制。備堂之兼。仍爲減下。只佩密符。不佩兵符矣。雖以近來斥堠傳語等軍調發論之。只準標信信箭。傳令該營而擧行者。恐有違於備不虞重軍務之道。今若復其舊制。兼兵使兵符及所屬邑發兵符。依前製造。則凡於徵調之際。可無疎虞之慮矣。臣亦以爲守摠兩使。旣帶備堂之後。雖不可又兼兵使。兩營實管漢南北兵馬。號令節制。無異兵使。則兵符之昔有今無。特因未遑而然耳。法非更張。事係緊重。及今造給。俾復舊制。恐合事宜。信箭勿阻搪事。依下敎刪之。黃口兒弱充定勘罪之逕庭。聖敎誠然。而黃口與兒弱有異。用罪輕重。宜亦隨異。當初定式。蓋由於此歟。今若改黃口十名以上守令十年禁錮爲五年禁錮。改二十名以上限己身禁錮爲十年禁錮。兒弱一名改爲五名以上決杖。則似無偏輕偏重之嫌。而事係改式。惟在上裁。軍器偸出人勘罪事。問於各營門。則判府事具善復。以爲。火藥弓子鳥銃環刀偸取人。有定數用律。而旗槍鉦鼓之無定數。終欠欽恤之聖德。旗槍二十柄。鉦鼓五坐以上梟示。下此者。從分數或刑配或嚴棍懲礪。事甚便宜。行副司直徐有大議同。吏曹判書鄭尙淳。以爲。旗槍鉦鼓之毋論多寡。倂用一律。實有欠於聖朝愼刑之意。旗槍則限十柄。鉦鼓則限五坐以上梟示。其餘從多少或刑配或棍治。似好矣。行司直李柱國。以。弓子鳥銃。旣有續大典定制。今不可更議。旗槍鉦鼓。獨無定數。誠如聖敎。事甚斑駁。旗槍三十柄。鉦鼓十坐以上。用極律。以下犯者。隨其多寡。或刑或配。至於旗葉。雖弊破。係是軍物。則亦不可全然無罪。從輕重決棍懲礪。恐合事宜矣。行副司直金思穆。以爲。軍器偸取。法有定限。無容更議。而獨於旗槍鉦鼓。而無限數。未免斑駁。旗槍十柄。鉦鼓五坐以上。用重律。此以下。從其多寡。或刑棍或定配。而至於弊破旗葉之偸竊。雖不謂之緊重。亦旣係於軍物。則不可全然無法。隨其輕重。施以或棍或配之律。恐合事宜矣。臣意則軍器偸出。重律也。劍槍爲備盜之具。私家雖或有之。至於旗鉦。本非私有之物。而敢爲偸出。則情狀尤屬叵測。然初無限數。直爲用律。誠未免斑駁。若環刀五柄。旗槍五柄。鉦鼓五坐以下。依鳥銃三柄以下律論。則似或得中。烽燧近處禁祈禱。儘有法意。烽燧甚重。非閑雜人往來之地。奔走祈禱之際。苟或失火。晝而煙起。夜而火明。則必致意外驚動。此條則仍前。恐無妨。賞賜用外厩馬條。依下敎刪去。陞戶事。問于訓鍊大將具善復。則以爲。用刑之制法甚嚴。陞戶軍之逃亡。初次決棍百度。再次梟示。使不欲犯罪之意。法非不美。人心不古。輕易犯罪。嚴棍百度。則初次致命。丁寧中間。改以五十度者。出於惜人命傅生之盛德。而五十度若猛棍。則亦多有致命之弊。初次三十度。再次五十度。三次梟示。允合欽恤之德意。而一軍之內。法無異同。元軍之逃律。一體施行。似好云。臣之淺見則陞戶之法。比他軍。尤爲嚴重。獨於訓局有之。當初事目。可以按知。頃年百棍之減以五十。實出於欽恤之德意。五十棍。未必有致死之慮。而當此師律日解之時。不必改其定式。以啓僥倖。元軍逃亡。自有大明律本條定法。則可以遵而行之。與陞戶一體施行。未免過重。恐不當添入。宣傳官笏記講事。依下敎添入。武藝出身事。問于本局都提調大將。則判府事徐命善。以爲。出身廳節目。臣於年前。亦嘗承命看詳。而閑散亦在其中。名實果不襯合。若以兩朝所命武勇衛爲稱號。則似甚合宜。而但局將廳。雖未知至今以武勇爲名。而名旣有屬。勢難竝稱。親軍壯勇中擇定。似好。大將具善復。以爲。今此武藝出身廳變通。乃是列聖朝繼述之聖意。今當改號。則以壯勇廳爲名。似甚便當云。臣於此。亦無他見。旣設其廳。宜有其號。聖敎中親軍衛。參以名實。似尤襯當。令箭之改以信箭位下敎。釐正京外。兵符。已見原典。大將牌。傳令牌。巡將衛將牌。擲奸標信。問安標信。木馬牌等。各項符信。謹當謄出於軍士房故事。亦爲載錄。皁隷條紙頭書下者。原典皁隷名色。只於宗親府以下二十二衙門有之。故一依本文載錄。其外衙門。已詳見於刑典根隨奴條續詿。今不必盡書。東宮聽政後巡視令旗條。當書於增條。其他添書以下者。墨抹以下者。竝依下敎添刪。而大抵此典。頭緖旣繁。沿革亦多。數次看閱。未能領會。謹當更爲取見。或有大段差誤處。則草記釐正之意。敢啓。答曰。知道。竝依此施行。其中詢問諸條之出擧條者。亦依擧條批答擧行。可也。
정조 9년
洪仁浩。以弘文館言啓曰。本館下番闕直。事甚未安。今日政。新除授玉堂。待下批仍卽牌招。以爲推移入直之地。何如。傳曰。允。
정조 9년
金尙集啓曰。吏曹判書鄭尙淳。參判李敬養。參儀黃昇源。再牌不進。推考傳旨及罷職傳旨。今方捧入。而開政命下之後。連事違召。不卽擧行。其在事體。誠極未安。判書參判。所當更請牌招。而係是一日三牌。何以爲之。敢稟。傳曰。判書聞有實病。給由。參議只推。而參判。仍以前牌催促開政。
정조 9년
金尙集啓曰。吏曹判書鄭尙淳。參判李敬養。參議黃昇源牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。允。參議只推。一體牌招。
정조 9년
有政。吏批。啓曰。玉堂多窠。今當差出。而擬望之人乏少。相避竝擬。何如。傳曰。允。行判書鄭尙淳牌不進。參判李敬養。參議黃昇源。右承旨李祖承進。以孟至大爲校理。李鼎運爲修撰。李延伋爲副修撰。
정조 9년
兵批。判書趙時俊進。參判李文源病。參議柳誼病。參知李夔入直進。右副承旨呂善亨進。以李東遇李邦新爲僉知。申耆爲文兼。王道平爲景福將。呂從周爲慶熙將。李景晟爲老仁僉使。曺允彬柳匡天爲副護軍。趙濟魯爲副司直。金履翼金孝眞爲副司果。
정조 9년
趙鼎鎭啓曰。事變假注書尹悌東。身病猝重。勢難察任。今姑政差。何如。傳曰。允。
정조 9년
事變假注書望尹悌東政差。代曺允遂落點。
정조 9년
李祖承。以弘文館言啓曰。本館下番。無他推移之員。不得已以上番姑降入直之意。敢啓。傳曰。知道。時帶春坊人。館職許遞。可也。
정조 9년
傳于趙鼎鎭曰。弼善前望單子入之。
정조 9년
弼善前望單子入之。宋銓落點。
정조 9년
傳于李祖承曰。發遣吏郞。淸齋與否。摘奸以來。
정조 9년
閔台爀。以兵曹言啓曰。去夏三朔能麽兒考講時。訓鍊院僉正林擎翰。三次不通。李昌培。武臣兼宣傳官李基敬南樀。守門將鄭慶龍。司宰監主簿朴瓊等。二次不通。訓鍊院主簿李國培吳顯忠。部將李顯邦。守門將吳德弘。軍器寺主簿崔鎭一。前訓鍊院主簿金鼎瑞。一次不通。竝依定式推考。何如。傳曰。允。
정조 9년
趙鼎鎭。以兵曹言啓曰。傳曰。空闕閽禁。所係亦自不輕。今日摘奸時。景福宮門禁蕩然。攔入之數。若是夥多。當該入直衛將。令兵判決棍懲勵。若能時時檢飭。豈有此弊。兵曹判書趙時俊推考事。命下矣。依傳敎空闕當該入直衛將姜壽長。嚴加決棍十度之意。敢啓。傳曰。知道。慶熙宮事體。非與景福宮有異。則攔入不察。當該衛將。亦爲決棍。兩闕當該衛將等汰去。竝令今日政擇差。況前後飭敎。何如。而昨日景慕宮摘奸時。白衣人。無難攔入。至入中神門外。當該部將。事當棍汰。而特以復職未久之故。今番姑爲參酌。亦爲決棍懲勵。可也。
정조 9년
趙鼎鎭。以軍器寺提調意啓曰。伏奉內司單子批旨。外邑小民之弊。明燭無餘。臣不勝欽仰聖德。而無論宮府。武備之措置。寔是綢繆之盛事。且內武庫。事面至重。丙申年。臣承命反閱。則昔有而今無者居半。雖有餘存者。腐傷鼠破。全不成樣。而甲冑尤甚。到今經費枵然。百爾思度。猝難一時修繕。以臣微賤之見論之。則惠廳甲冑價米。在昔各軍門未創之前。武庫專當捧上。以爲五衛軍器造給。而軍門設始之後。專屬惠廳。分送各處。而內弓房保民司武庫等處。以甲冑價上下。俱有所據。至若刑漢兩司下隷之設料劃送。以軍物所用之五部甲冑價。終無意義。事亦苟艱。若變通以他條。則以其五部甲冑價。劃送內武庫。歲以爲常。軍器中最緊者。先爲措置。事甚便當。若難更張。則惠廳儲留甲冑價。數甚不多。其中每年二部價。劃送本所。且軍餉耗米。乃是軍資所用。兩西軍餉耗米各三百石。逐年取來。新備或修補。似爲仰述之道。惶恐敢啓。傳曰。知道。令廟堂往復戶惠堂及卿等。自廟堂。指一論理草記。可也。
정조 9년
趙鼎鎭。以都摠府言啓曰。入直軍兵等。中日習射事。標信。命下矣。雨勢如此。不得爲之之意。敢啓。傳曰。知道。
정조 9년
洪仁浩。以訓鍊都監言啓曰。明日宗廟擧動時。依兵曹節目判下。西營入直禁衛鄕軍。以廣智營入直軍二十名。待標信除出。哨官吳徹常。率領替直。而還宮後。卽爲替代還直之意。敢啓。傳曰。知道。
정조 9년
洪仁浩。以禁衛營言啓曰。今七月初三日擧動時。外營各處入直將官軍兵等。依例除標信出用。銅龍門西營兩處入直將官軍兵等。依兵曹節目。以訓鍊都監砲手。待標信替把。而建陽門把守。仍以本軍除留。銅龍門入直鄕軍。以金虎門入番軍三十名。西營入直鄕軍。以廣智營入番軍二十名代把。竝與出番鄕軍三哨。各該將官領赴訓鍊都監陣。還宮後還入直之意。敢啓。傳曰。知道。
정조 9년
閔台爀。以訓鍊都監言啓曰。明日宗廟擧動時依兵曹節目。銅龍門入直禁衛鄕軍。以金虎門入番軍三十名。待標信除出。哨官金禹鼎。率領替把。西營入直禁衛鄕軍。以本局出番軍四十名除出。哨官吳徹常。率領替直。而還宮後。還爲替直之意。敢啓。傳曰。知道。爲念本局出番軍替直之弊。以廣智營入直軍二十名。使之代把。而兵曹尙不分付。有此草記。兵曹事極爲駭然。軍兵去就。何等莫重。而焉敢如是疎漏。兵曹入直堂上推考。出番軍勿爲使用。可也。
정조 9년
趙鼎鎭。以訓鍊都監禁衛營御營廳言啓曰。通化門北邊宮墻頹毁處。今已畢築。把守軍撤罷。還入直之意。敢啓。傳曰。知道。
정조 9년
刑曹啓目。粘順天辭獄罪人崔得才。各別加刑。期於得情之意。分付道臣爲旀。茂長辭獄罪人官婢桂蟾段。依前同推。期於得情之意。分付道臣。何如。啓判付內。崔得才獄案。自有殺獄以來罕聞者。其說至虛謊。至今雖欲推覈。徒歸無實。究厥情節。必有別般端緖。而屢行按査。究竟無期。卽令成獄。以彼道伯。各陳意見。尾附亞三堂意見回啓爲良如敎。
정조 9년
行大司憲吳載純啓曰。臣姿性鈍劣。本不合於淸朝耳目之任。前後叨冒。僨誤實多。不宜復玷臺端。而今玆除命。忽下於合辭方張之時。他不暇顧。章皇出肅矣。昨日救蝕。特敎申飭之下。身爲長官。當赴本司。而矇不覺悟。徑往兼帶之芸閣。自犯輕重倒錯之科。此莫非臣昏憒乖謬之致。問備薄勘。益增惶恧。其何敢一刻晏然於臺次乎。昨値日暮。今始來避。所失尤大。請命遞斥臣職。答曰。勿辭。亦勿退待。
정조 9년
持平朴鎤啓曰。臣賦性庸愚。爲人拙訥。淸朝耳目。初不近似。而向者除旨忽下。署經有命。他不暇顧。章皇出肅。昨日各司救蝕。特敎申飭。而新入臺地。未暗格例。不得往參。致勤責敎。臣之昏謬失職之罪。無地自容。其何敢一刻晏然於臺次乎。昨値日暮。今始來避。所失尤大。益增惶恧。請命遞斥臣職。答曰。勿辭。亦勿退待。
정조 9년
乙巳七月初二日卯時。上御重熙堂。禮房承旨入侍時。右承旨李祖承。記事官金孝建。記注官金健修。記事官尹行任。以次進伏訖。上曰。連日東風。穀葉有枯損之患云矣。今日之雨。足以沃潤矣。祖承曰。聞外間之言。頗有望雨之意。朝前所來。亦足沾潤。誠爲多幸矣。命書兵曹及軍器寺草記批答。又命書傳敎曰。通編印役方張。以各典添入條中問議事。尙不停當。不得鱗次入寫云。摠裁大臣。都監都提調與監印堂郞。戶惠堂時任及曾經守摠使。備局有司堂上。午後來待。大臣家。遣史官傳諭。書訖。命退。承史以次退出。
정조 9년
乙巳七月初二日酉時。上御重熙堂。禮房承旨入侍時。右承旨李祚承。假注書朴蓍壽。記注官金健修。記事官尹行任。以次進伏訖。上命書傳敎曰。香室本是藝閣屬官。而特以傳香之故。今爲政院禮房所屬。祝文書寫忠義及守僕等。亦自禮房差定。忠義則書入單望啓下者。非無所據。而近因通編校正事。見芸閣條。香室依舊屬之芸閣。而銀印諭書陪持忠義。附之祝文書寫忠義秩。大抵銀印諭書。丙申春代聽時受賜之後。陪持忠義。自春坊差定。其時則春坊主管亥耳。近來依書寫忠義例。自禮房主管。未知其恰好。況銀印諭書草本。旣皆奉安於奉謨堂。刻本亦自內閣主管則陪持忠義。自本閣差出。實合事宜。此意令本閣知悉。提學直提學。且兼芸閣提調。如是釐正。然後名實相孚。待窠一提學抄擇。備望啓下事。分付。上又命書傳敎曰。日省錄事體。與御製初無間焉。大小絲綸及諸臣擧條。當無遺載錄。而傳敎之追改者。擧條之追下者。本閣則不知。每多疎漏處。政院設置兼吏。專爲此等事役。如是怠忽。極爲駭然。此後另加申飭。雖一字一句。如有見漏。當該兼吏。自本閣除汰。今番申飭之後入啓本。萬一有不察之事。又或拘於顔私。不卽除汰。該閣臣難免其責。以此知悉。着念擧行。草本之遺漏。該檢書考績時。置之中下。已有下敎。該色閣吏。亦自本閣。或囚或汰。字句誤書者。一字以上。書寫吏科罪。用大典活印誤準律事。亦令本閣知悉。行任曰。所啓再昨年春坊藏書閣修改時。書吏一人。軍士一名。臣筵稟差出矣。昨年冊禮後。書吏則移屬本院原額。而軍士則便同加出朔布。自兵曹依例上下。當此節省之日。徒歸損費之科。殊非仰體聖意之道。此一名。姑爲除減。似好。故敢此仰達矣。上曰。依爲之。出擧條仍命退。諸臣以次退出。
정조 9년
行都承旨金尙集坐。行左承旨李秉模坐。右承旨李祖承坐。左副承旨洪仁浩坐。右副承旨呂善亨坐。同副承旨閔台爀坐直。注書金孝建仕直一員未差。假注書朴蓍壽。事變假注書申驥顯仕。
정조 9년
大駕詣宗廟入齋室後。奎章閣政院玉堂藥房問安。答曰。知道。展謁省牲後入齋室。奎章閣政院玉堂藥房問安。答曰。知道。仍詣景慕宮入齋室後。奎章閣政院玉堂藥房問安。答曰。知道。展謁後入齋室。奎章閣政院玉堂藥房問安。答曰。知道。還宮後。奎章閣政院玉堂藥房問安。答曰。知道。
정조 9년
傳于洪仁浩曰。出宮門路。以協陽門爲之。
정조 9년
傳于金尙集曰。承旨前望單子入之。
정조 9년
曺允遂改差。代以申驥顯爲事變假注書。
정조 9년
閔台爀。以兵曹言啓曰。丹鳳門西邊宮墻連接尙衣院行閣一間頹落處。今月初四日始役。而其餘四間。亦皆傾側。石築頹圮。不可不趁今同爲修補事。自戶曹草記。允下矣。頹落處一間及傾側處四間。一時修補則把守軍兵。亦當依例加定。爲先令紫門監以杻把子。依前圍排。把守軍兵。自該軍門量宜加定。與前把守軍。合力守直之意。分付。何如。傳曰。允。
정조 9년
閔台爀。以御營廳言啓曰。本廳字內丹鳳門西邊尙衣院行閣頹落處修補時。連接傾側四間。一時毁撤。則把守軍。不可不加定。自該軍門量宜除出。與前把守軍。合力守直事。自兵曹草記矣。今七月初四日爲始。東營入直軍七名除出。與前把守軍。合力。限畢築間。晝夜輪回。嚴加守直之意。敢啓。傳曰。知道。
정조 9년
兼春秋承膺祚書啓。臣敬奉聖敎。馳往傳諭于南部薰陶坊紵廛洞契判府事徐命善所住處。則以爲。卽者史官來宣傳敎。有午後來待之命。臣豈敢不竭蹶趨承。而適會病狀猝劇。雖於房闥之內。亦不能移時安坐。至於束帶登筵。非所可論。俄以明日闕禮之罪。陳箚請譴。未及登徹。又犯違傲之科。惶霣罔措。惟願速被重勘云矣。敢啓。傳曰。知道。遣御醫看病。相當藥物齎傳。仍傳安心調理之意。
정조 9년
乙巳七月初三日寅時。上詣宗廟景慕宮。秋展謁擧動入侍時。行都承旨金尙集。行左承旨李秉模。右承旨李祖承。左副承旨洪仁浩。右副承旨呂善亨。同副承旨閔台爀。二提學吳載純。二直提學朴祐源。檢校待敎李崑秀尹行任。假注書朴蓍壽。記注官金健修。記事官金鳳顯。以次侍立。上具翼善冠衮龍袍。乘輿出協陽門。通禮跪請降輿乘輦。上乘輦由敦化門至太廟大門外。上降輦乘輿。入齋殿。改具冕服執圭出。通禮導詣廟內。命戶禮堂入侍。賤臣承命出。與戶曹判書趙晙。禮曹判書金履素偕入。上詣版位。行四拜禮訖。入殿內。奉審仁敬王后癸巳追上尊號玉寶外裹。新備銷金多紅貢緞二幅裌袱改備。仍行省器禮。詣永寧殿。就版位行四拜禮訖。入殿內。次第奉審。至安順王后位。奉審己未上尊號金寶外裹。新備多紅禾花紬三幅裌袱改備。仍行省器禮。還入小次。改具遠琉冠絳紗袍。出次詣省牲位。行禮如儀訖。上還入大次。改具翼善冠衮龍袍。乘輿出中門外。通禮跪請降輿乘輦。上乘輦。命典樂待令。上曰。樂工輩果能精潔否。各別申飭。可也。秉模承命出傳。上曰。廟司亦爲着念擧行。而時値正熱。祭物易値虧傷。必爲刻念善爲。若有不勤之弊。當別般重勘。以此知悉。上命兵判進前。兵曹判書趙時俊進前。上曰。喧譁若是煩撓。各別申飭。通禮跪請進發。駕至館峴。上降輦。過橋乘輦。上曰。館學儒生祗迎數爲幾人乎。問于守僕以入。秉模問于守僕。還奏曰。生進九十四人。四學二十人。寄齋二十人云矣。上曰。日熱如此。爾等早爲退去。仍詣景慕宮入齋殿。命百官正齊。改具冕服出齋殿。通禮前導。詣版位。行再拜禮訖。入廟內奉審。上命百官先退。仍爲落後事。分押班監察。賤臣承命出傳。上還入齋殿。命禮房承旨入侍。祖承進伏。上曰。承宣已皆食代乎。祖承曰。或有未及者矣。上命初嚴。賤臣承命出傳。連鼓二嚴三嚴。上改具翼善冠衮龍袍。乘輿出。通禮跪請降輿乘輦。上乘輦。兵曹判書趙時俊曰。入直軍兵。有標信。然後始乃調發。而俄者入直禁軍。替三十名替把排立於月覲門時。禁軍別將李得濟。不待標信。以其令箭調發者。事未前有。萬萬駭妄。一兼將朴光迪。以入番之將。只憑別將之令箭。解出入直之禁軍者。罪亦不輕。李得濟朴光迪。令該府拿問嚴處。臣忝叨統轄之任。不能檢察之罪。在所難免。惶恐待罪矣。上曰。卿則旣在衛內。勿待罪。別將番將。當處分矣。出擧條仍命書傳敎曰。闕內宿衛軍兵。雖以本兵長之統轄。無得以令箭調發。必須標信擧行。今日動駕時。出番禁軍解嚴。入番禁軍替把也。渠在動駕所陣上。送別將廳令箭。調發闕內入直禁軍。此向時宿衛所設置時所不爲之事也。至有兵判論理請罪之擧。渠之所爲。不可但以駭妄言。當該禁軍別將李得濟。當照法嚴繩。而方以他事。有從後盤覈者。不可輕先處分。當該番將。爲先令兵判。過齋後棍問取招草記。仍爲還內。諸臣口傳問安。答曰。知道。諸臣以次退出。
정조 9년
乙巳七月初三日午時。上御重熙堂。禮房承旨入侍時。右承旨李祖承。假注書朴蓍壽。記事官金鳳顯尹行任。以次進伏訖。上命傳諭于徐判府事家。問病以來。賤臣承命出傳。仍命退。諸臣以次退出。
정조 9년
行都承旨金尙集坐。行左承旨李秉模坐直。右承旨李祖承坐。左副承旨洪仁浩坐直。右副承旨曺遠振坐。同副承旨閔台爀坐。注書金孝建仕一員未差。假注書李敬五仕直。事變假注書申驥顯仕。
정조 9년
金尙集啓曰。右承旨李祖承。今日不爲仕進。卽爲牌招。何如。傳曰。允。
정조 9년
李秉模啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 9년
傳于金尙集曰。右副承旨入侍。
정조 9년
傳于金尙集曰。政官牌招開政。
정조 9년
傳于李秉模曰。洪忠水使。今日政差出。
정조 9년
傳于洪仁浩曰。宣川府使。今日政差出。
정조 9년
有政。吏批。判書鄭尙淳受由。參判李敬養進。參議黃昇源式暇。行都承旨金尙集進。啓曰。宣川府使。今當差出。而本府以防禦重地。不可不擇差。同道他道守令竝擬。何如。傳曰。允。
정조 9년
以李敬一爲副校理。韓光近爲修撰。成種仁爲副修撰。兼文學成均博士二單李益瑞文光瑞。
정조 9년
兵批。判書趙時俊進。參判李文源病。參議柳誼入直進。參知李夔病。同副承旨閔台爀進。啓曰。洪忠兵使。今當差出。而擬望之人乏少。同道水使及未準朔營將竝擬。何如。傳曰。允。又啓曰。洪忠水使。今當差出。而擬望之人乏少。未準朔禁軍將及他道守令竝擬。何如。傳曰。允。
정조 9년
以李弘遠爲兼司僕將。崔重敎爲武兼。趙心泰爲洪忠兵使。副護軍嚴球李潝。副司直李亨元徐有成崔。
정조 9년
再政。以李漢五爲洪忠水使。
정조 9년
洪仁浩啓曰。新除授右副承旨曺遠振。卽爲牌招察任。何如。傳曰。允。
정조 9년
傳于洪仁浩曰。日熱如此。時囚皆以草記照律。令次堂擧行。
정조 9년
閔台爀。以兵曹言啓曰。傳曰。闕內宿衛軍兵。雖以本兵長之統轄。無得以令箭調發。必須標信擧行。今日擧動時。出番禁軍解嚴。入番禁軍替把也。渠在動駕所陣上。送別將廳令箭。調發闕內入直禁軍。此向時宿衛所設置時所不爲之事也。至有兵判論理請罪之擧。渠之所爲。不可但以駭妄言。當該禁軍別將李得濟。當照法嚴繩。而方以他事。有從後盤覈者。不可輕先處分。爲先當該番將。令兵判過齋後棍問取招草記事。命下矣。依傳敎一兼將朴光迪。箇箇嚴棍十度後。盤問其委折。則以爲。昨日動駕時。禁軍別將李得濟。身在陣上。入番禁軍三十名解出。排立於月覲門之意。送其令箭。仍傳下敎。故猝當忙急之際。宿衛軍兵待標信調發之法。全未思得。只念挨次之規。無例之擧。未卽往復。而自犯死罪。論以邦憲。萬戮猶輕。今於棍問之下。無辭仰達云矣。朴光迪。旣已遲晩。其罪狀。令攸司照勘。何如。傳曰。允。
정조 9년
閔台爀。以兵曹言啓曰。今七月初二日本曹草記。批旨內。慶熙宮事體尤與景福宮有異。則攔入不察當該衛將。亦爲決棍。兩闕當該衛將等汰去。竝令今日政擇差。況前後飭敎。何如。而昨日景慕宮摘奸時。白衣人。無難攔入。至入中神門外。當該部將。事當棍汰。而特以復職未久之故。今番姑爲參酌。亦爲決棍懲勵。可也事。命下矣。依傳敎。慶熙宮當該衛將丁長壽。景慕宮入直部將洪繼哲。各嚴加決棍十度之意。敢啓。傳曰。知道。
정조 9년
李秉模。以訓鍊都監言啓曰。本局把摠白東運。身病甚重。勢難察任。改差。何如。傳曰。允。
정조 9년
李秉模。以義禁府言啓曰。因兵曹草記批旨。禁軍番將朴光迪。令攸司照勘事。允下矣。朴光迪。今方待命。卽爲拿囚之意。敢啓。傳曰。知道。
정조 9년
禁府啓目。司憲府監察柳鎭爀原情云云。傳旨內辭緣。泛稱遲晩。所當請刑是白乎矣。曾經都摠經歷。勿爲請刑。旣有先朝受敎。議處。何如。判付啓。依允。
정조 9년
禁府啓目。禁軍番將朴光迪原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 9년
禁府啓目。瑞山前郡守安廷玹原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 9년
禁府啓目。高山察訪尹行晉原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 9년
禁府啓目。高山兼任定平前縣監邊德淳原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 9년
禁府啓目。粘時囚罪人孫相龍査事議處云云。今此相龍之臺疏所論諸般罪目。道臣査啓中。旣皆脫空則似無可罪之端。合有分揀之道是白乎矣。臣府不敢擅便。上裁。何如。判付啓。依回啓。施行爲良如敎。
정조 9년
副校理成德雨疏曰。伏以。臣猥以庸陋。晩竊科第。曾未屢月。遽叨一麾。恩寵已極。殫竭是期。至於榮途一步。初非夢寐所期。不意臺通瀛選。次第濫竽。前後除旨。非止一再。而輒事違傲。一未承膺者。此豈臣得已而然哉。顧臣。自在少小。素患阿睹。經歲瘴邑。一倍添劇。源委旣深。鍼藥無效。今則左眼已廢。右目亦昏。尋常視物。尙爾難辨。出入橫經。已矣無望。方今聖學日新。文敎丕闡。在廷群僚。共霑鳶魚之化。思效犬馬之誠。而臣獨身嬰奇疾。跡阻前席。庚牌屢臨。轉動無路。寅陛遙瞻。戀係徒切。臣之尤所自悼者。臣早歲銜恤。恒抱不洎之痛。晩年通籍。幸有移事之地。而命途愈窮。疾病遽纏。値玆明時。永爲棄物。撫念身世。徒增傷痛。臣自還朝以來。固宜一陳病狀。乞寢誤恩。而煩瀆是懼。泯默至今。月前違召。幸蒙恩罷。就醫桑鄕。杜門調疾。不料除命又降。馹召繼臨。含恩畏義。力疾登途。昨始還次。而病形如前。進身末由。玆不得不冒入文字。仰瀆崇聽。伏乞聖慈。俯賜諒察。特遞臣本兼諸職。且治臣逋慢之罪。以肅朝綱。以安私分焉。臣於乞免之章。言病不暇。而區區執藝之誠。有不能自已。略此附陳焉。夫瀛館之設。兼以經筵。不但治文翰。備顧問而已。蓋將以講討經訓。成就君德。則責任甚重。其不可一日曠其官而闕其直也。明矣。第伏見近日以來。兩番頻空。或至屢旬。方値盛暑。雖停法講。而無時召對。不行亦久矣。伏惟我殿下。聖質天縱。睿學日將。聰明博洽。洞貫天人。今日之出入經幄者。固不足以仰望淸光。少裨下風。是以執經發難。未聞稱旨之對。應文開講。全無沃心之效。竊料我聖衷。臨筵少味。撫卷興歎。晉接自致於稀闊。儤直一任其闕空。玉署淸銜。便成冗散。臣愚死罪。竊不勝吁歎焉。蓋察邇問寡。聖賢所以益智之方。詢蕘擇狂。帝王所以致治之道。聖如堯舜。而尙資皐夔之都兪。學如衛武。而不廢瞽御之諷誦。則今日廷臣。雖無皐夔之賢。而若其誦說章句。則豈不猶勝於瞽御也哉。夫人君養德。全在經筵。自古儒先。莫不惓惓於斯。方其法服臨筵。衿紳列侍。磚陰方永。爐薰時升。對黃卷之聖人。講靑編之嘉訓。則竊想是時。聖心欽明。如日皦然。其持敬存心之功。必有勝於居潛處獨之時矣。又況我春宮邸下。性質夙就。智思漸開。早諭之方。勤學爲先。而尙在衣尺之齡。未及就外之時。則觀感之道。只在於我殿下矣。臣固知我殿下。慈愛方篤。期勉無窮。自內導迪之方。固當靡不容極。而然而耳提面命。不如示之以事。養正陶德。莫若敎之以身。則在今日貽燕之謨。尤宜日開經筵。頻接儒臣。且使我邸下。時陪座側。獲瞻法講之儀。親聆誦讀之音。俾知學問之不可不勤。講討之不可暫廢。則所以感發於觀聽之間者。必倍於遇物過庭之誨矣。方今新涼漸近。講筵將稟。臣願殿下。另飭本館。勿使空直。兼招抄選之臣。以充講讀之任。日勤三晝之筵。輪討六經之旨。則不但有補於益聖之道。亦必大益於裕昆之謨矣。臣素無學術。重以奇疾。文館供職。此生已休。而不勝耿耿之忱。敢效草草之說。伏願殿下。勿以人微而廢其言焉。臣無任云云。省疏具悉。所陳好矣。當留意。爾其勿辭察職。
정조 9년
乙巳七月初四日午時。上御重熙堂。右副承旨入侍時。右副承旨呂善亨。假注書李敬五。記事官金鳳顯尹行任。以次進伏訖。上曰。禮房承旨入侍。右承旨李祖承承命進伏。上命書傳敎曰。右副承旨許遞。前望單子入之。命善亨先退。又命書榻敎曰。惠慶宮進服加減養胃湯停止。香薷君子湯。自今日煎入。又命書傳敎曰。時囚。皆令今日捧供。又命書傳敎曰。職務必多相妨。判義禁趙㻐許遞。前望單子入之。仍命退。承史以次退出。
정조 9년
行都承旨金尙集坐。行左承旨李秉模坐。右承旨徐鼎修坐。左副承旨李祖承坐直。右副承旨洪仁浩坐。同副承旨閔台爀坐直。注書金孝建仕一員未差。假注書李敬五仕直。事變假注書申驥顯仕。
정조 9년
傳于金尙集曰。右副承旨。聞有實恙。許遞。前望單子入之。
정조 9년
以大司諫宋鍈。持平沈鏗牌不進罷職傳旨。傳于李祖承曰。只推。
정조 9년
閔台爀啓曰。合辭方張之時。無端闕啓。事甚未安。大司諫宋鍈。持平沈鏗朴鎤。旣有只推之命。竝卽牌招。大司憲吳載純。一體牌招。何如。傳曰。允。
정조 9년
以副校理成德雨李敬一。修撰韓光近牌不進罷職傳旨。傳于李祖承曰。只推。
정조 9년
傳于徐鼎修曰。坐直承旨入侍。
정조 9년
備忘記。因臺章。前水使趙心泰。有拿問處之之命。而昨政旣陞兵使。兵使之代。令該曹口傳差出。奪符。有難等待其上來後下去。交龜時。水使李漢五改差。其代亦令口傳差出。
정조 9년
兵曹口傳政事。以李延弼爲洪忠水使。
정조 9년
閔台爀。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。傳曰。知道。